1 Samuël 1:1-3 Elkana en sy gesin gaan na Silo. Na die tabernakel. Dit is die plek waar die HERE van die leërskare op aarde woon. In die Allerheiligste. In ons teks word vir die eerste keer in die Bybel die woorde “God van die leërskare” gebruik.
Elkana ken die HERE as die Almagtige wat beskik oor ‘n geweldig onoorwinlik leër. Ek dink nou ook aan wat die Here Jesus vir Petrus gesê het toe hy met sy swaard Jesus wou verdedig: “Of dink jy dat Ek nie nou my Vader kan bid en Hy vir My meer as twaalf legioene van engele beskikbaar sal stel nie?” Matt 26:53 Elkana ken die HERE wat met Sy leër die groot beskermer van Sy volk is. Jy en die hele volk van God kan by Hom skuil en is by Hom veilig. Die veiligheid is daar omdat Christus nie die legioene van Sy Vader gevra het nie. Hy het Hom laat kruisig en doodmaak om vir ons God se straf te dra en vir ons ‘n veilige plek by die HERE te verdien. Wie glo en by die Almagtige skuil, kan met Paulus as gelowige sê: “Want julle het gesterwe, en julle lewe is saam met Christus verborge in God.” Kol 3:3. So kan jy jou ewig geborge voel by die HERE, die Almagtige as jou Vader. Die mense in Israël wat toe in tere liefde met de HERE geleef het, moet hulle vererg het as hulle gesien en gehoor het hoe die priesters Hofni en Pinehas geleef het. As jy dit sien is die wonder nog groter dat toe nog mense in diepe eerbied vir die HERE geleef het.